Document ID: 31999L0084

ΟΔΗΓΙΑ 1999/84/ΕΚ ΤΗΣ ΕΠΙΤΡΟΠΗΣ
της 20ής Οκτωβρίου 1999
για τροποποίηση της οδηγίας 92/76/ΕΟΚ περί αναγνωρίσεως προστατευομένων περιοχών που είναι εκτεθειμένες σε ιδιαίτερους φυτοϋγειονομικούς κινδύνους στην Κοινότητα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 77/93/ΕΟΚ του Συμβουλίου, της 21ης Δεκεμβρίου 1976, περί των μέτρων προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα και κατά της εξάπλωσή τους στην Κοινότητα(1), όπως τροποποιήθηκε τελευταία από την οδηγία 1999/53/ΕΚ της Επιτροπής(2), και ιδίως το άρθρο 2 παράγραφος 1 στοιχείο η) πρώτο εδάφιο,
την οδηγία 92/76/ΕΟΚ της Επιτροπής, της 6ης Οκτωβρίου 1992, περί αναγνωρίσεως προστατευομένων περιοχών που είναι εκτεθειμένες σε ιδιαίτερους φυτοϋγειονομικούς κινδύνους στην Κοινότητα(3), όπως τροποποιήθηκε τελευταία από την οδηγία 98/100/ΕΚ(4),
Εκτιμώντας:
(1) ότι, σύμφνα με την οδηγία 92/76/ΕΟΚ, όπως έχει τροποποιηθεί, το Ηνωμένο Βασίλειο είχε προσωρινά αναγνωρισθεί ως "προστατευόμενη περιοχή" όσον αφορά τον ιό της νεκρωτικής κίτρινης κηλίδωσης των τεύτλων (Beet necrotic yellow vein virus) για χρονικό διάστημα το οποίο λήγει την 1η Νοεμβρίου 1999·
(2) ότι, από πληροφορίες που έχουν παρασχεθεί εκ μέρους του Ηνωμένου Βασιλείου, καθώς επίσης και από πληροφορίες που είχε συγκεντρώσει το Γραφείο Τροφίμων και Κτηνιατρικών Θεμάτων κατά τη διάρκεια μιας αποστολής που διενεργήθηκε φέτος, φαίνεται ότι η προσωρινή αναγνώριση της προστατευόμενης περιοχής για το Ηνωμένο Βασίλειο, όσον αφορά τον ιό της νεκρωτικής κίτρινης κηλίδωσης των τεύτλων, θα πρέπει να επεκταθεί για μία περαιτέρω περιορισμένη χρονική περίοδο, έτσι ώστε οι αρμόδιες υπηρεσίες του Ηνωμένου Βασιλείου να μπορέσουν να ολοκληρώσουν την πληροφόρησή τους σχετικά με την διάδοση του ιού της νεκρωτικής κίτρινης κηλίδωσης των τεύτλων, καθώς επίσης και τις προσπάθειες που καταβάλλουν για την εξάλειψη αυτού του επιβλαβούς οργανισμού στην περιοχή East Anglian του Ηνωμένου Βασιλείου·
(3) ότι τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης φυτοϋγειονομικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η ημερομηνία "1η Νοεμβρίου 1999" που αναφέρεται στο πρώτο εδάφιο του άρθρου 1 της οδηγίας 92/76/ΕΟΚ αντικαθίσταται από την ημερομηνία "1η Νοεμβρίου 2001".
Άρθρο 2
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία πριν από την ημερομηνία 1η Νοεμβρίου 1999. Ενημερώνουν αμέσως την Επιτροπή σχετικά.
Όταν τα κράτη μέλη θεσπίζουν τα εν λόγω μέτρα, πρέπει να περιλαμβάνεται σε αυτά παραπομπή στην παρούσα οδηγία ή να συνοδεύονται από την εν λόγω παραπομπή κατά την επίσημη δημοσίευσή τους. Η διαδικασία για την εν λόγω παραπομπή θεσπίζεται από τα κράτη μέλη.
2. Τα κράτη μέλη ανακοινώνουν αμέσως στην Επιτροπή το κείμενο των ουσιωδών διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία. Η Επιτροπή ενημερώνει σχετικά τα λοιπά κράτη μέλη.
Άρθρο 3
Η παρούσα οδηγία αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 20 Οκτωβρίου 1999.

Labels: 20
16
6